A Bizottság a határozat előkészítésekor hatásvizsgálatot végzett, amelyet csatolt a bizottsági javaslathoz. A hatásvizsgálat a kulcsfontosságú érdekelt felekkel, a határozat érintettjeivel, a végrehajtásban részt vevő szereplőkkel és a jogalkotókkal folytatott széleskörű konzultációkon alapult.

A 2014–2020 közötti időszakra szóló megbízatás külső értékelése során a tanácsadó cég interjúkat tartott a megbízatás kidolgozásában és végrehajtásában részt vevő főbb intézményekkel, szervezetekkel és személyekkel, valamint a műveletek eredményeinek és hatásainak megfigyelésére leginkább alkalmas szereplőkkel. Az érdekelt felek közé tartoztak az EBB és a Bizottság munkatársai, az érintett országok kormánytisztviselői, a nemzetközi pénzügyi intézmények és fejlesztésfinanszírozási intézmények munkatársai, magán- és állami intézményi befektetők, magánszektorbeli pénzügyi közvetítők, valamint magánszektorbeli és közszektorbeli végső kedvezményezettek. A folyamat rendkívül konkrét és részletes technikai tényadatok gyűjtését tette lehetővé, és lehetőséget biztosított az érdekelt felek véleményének és információinak az értékelés során történő figyelembevételére. Az interjúk során olyan kérdéseket jártak körül, mint a külső megbízatás kidolgozásának és végrehajtásának relevanciája, az uniós külső tevékenységekkel és más uniós eszközökkel való összhangja, hatékonysága, a végső kedvezményezettek általi láthatósága és a monitoring során megállapított eredményessége. Mivel az előző hatásvizsgálat és a külső értékelés viszonylag új keletű, ez az új javaslat nem tartalmaz külön hatásvizsgálatot, a határozat javasolt módosításai ugyanis elsősorban a garancia kiterjesztésére és a határozatban előírt felső összeghatárok emelésére korlátozódnak.

4. KÖLTSÉGVETÉSI VONZATOK

A magánszektorbeli hitelezési megbízatás alapján végzett EBB finanszírozási műveleteket fedező uniós garanciát be kell árazni. A magánszektorbeli hitelezési megbízatás keretében az EBB finanszírozási műveleteiből származó kockázatiprémium-bevételeket a kereskedelmi kockázat fedezése érdekében befizetik a garanciaalapba.

5. EGYÉB ELEMEK

• Végrehajtási tervek, valamint a nyomon követés, az értékelés és a jelentéstétel szabályai

Az EBB európai uniós garanciával fedezett finanszírozási műveleteit az EBB irányítja és követi nyomon, saját szabályainak és eljárásainak megfelelően, ideértve a megfelelő könyvvizsgálati, kontroll- és nyomonkövetési intézkedéseket is. Ezenkívül az EBB minden finanszírozási műveletét az EBB igazgatótanácsa hagyja jóvá, amely arról is gondoskodik, hogy a bankot alapokmányának és a Kormányzótanács által meghatározott általános irányelveknek megfelelően irányítsák; az igazgatótanácsban a Bizottságot egy igazgató és egy igazgatóhelyettes képviseli.

Az EBB európai uniós garanciával fedezett finanszírozási műveleteivel kapcsolatos ellenőrzéseket a Számvevőszék végzi, a Bizottság, a Számvevőszék és az EBB közötti háromoldalú egyezmény szerinti szabályoknak megfelelően.

A határozat értelmében rendszeres jelentéstételre kerül sor. A Bizottság évente jelentést készít az Európai Parlamentnek és a Tanácsnak a megbízatás EBB általi végrehajtásáról.

Az eredményekről való jelentéstétel lehetőség szerint a teljes portfólióra vagy egy adott szektorra kiterjedő mutatók megfelelő aggregálásával történik. Az eredménymérési keret kapcsán a mutatókat a teljes projektciklus alatt mérik becslésszinten, majd a nyomon követés alatt is, mindaddig, amíg a projekt teljes végrehajtása be nem fejeződik. A mutatókat az első fejlesztési eredmények rendelkezésre állásától – jellemzően a projekt végrehajtásától számított három éven belül – kell mérni. A mutatókat lehetőség szerint a zárójelentéshez is fel kell használni.

Az EBB ezen túlmenően benyújtja a Bizottságnak az EBB egyes európai uniós garanciával fedezett finanszírozási műveleteire vonatkozó, a jelentési kötelezettségeinek vagy az Európai Számvevőszék kéréseinek teljesítéséhez szükséges statisztikai, pénzügyi és számviteli adatokat, valamint az EBB finanszírozási műveleteinek kintlevőségeiről szóló könyvvizsgálói igazolást.